CELEX: 32009D0715
Language: lt
Date: 1253664000000
Title: 2009/715/EB: 2009 m. rugsėjo 23 d. Komisijos sprendimas dėl chlortaldimetilo neįtraukimo į Tarybos direktyvos 91/414/EEB I priedą ir augalų apsaugos produktų, kurių sudėtyje yra šios medžiagos, registracijos panaikinimo (pranešta dokumentu Nr. C(2009) 6431) (Tekstas svarbus EEE)

24.9.2009   
            
            
               LT
            
            
               Europos Sąjungos oficialusis leidinys
            
            
               L 251/31
            
         
      KOMISIJOS SPRENDIMAS
   
   2009 m. rugsėjo 23 d.
   dėl chlortaldimetilo neįtraukimo į Tarybos direktyvos 91/414/EEB I priedą ir augalų apsaugos produktų, kurių sudėtyje yra šios medžiagos, registracijos panaikinimo
   (pranešta dokumentu Nr. C(2009) 6431)
   (Tekstas svarbus EEE)
   (2009/715/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 8 straipsnio 2 dalies ketvirtą pastraipą,
   kadangi:
   
               (1)
            
            
               Direktyvos 91/414/EEB 8 straipsnio 2 dalyje yra nustatyta, kad valstybė narė gali per 12 metų nuo pranešimo apie tą direktyvą leisti teikti rinkai augalų apsaugos produktus, kurių sudėtyje yra veikliųjų medžiagų, neįrašytų į tos direktyvos I priedą, ir kurie jau dvejus metus nuo pranešimo apie šią direktyvą dienos yra rinkoje, kol šios medžiagos bus laipsniškai tiriamos pagal darbo programą.
            
         
               (2)
            
            
               Komisijos reglamentuose (EB) Nr. 451/2000 (2) ir (EB) Nr. 1490/2002 (3) nustatytos Direktyvos 91/414/EEB 8 straipsnio 2 dalyje nurodytos darbo programos išsamios trečiojo etapo įgyvendinimo taisyklės ir nustatytas veikliųjų medžiagų, kurias reikia įvertinti dėl to, ar reikia įtraukti į Direktyvos 91/414/EEB I priedą, sąrašas. Šiame sąraše yra chlortaldimetilas.
            
         
               (3)
            
            
               Chlortaldimetilo poveikis žmonių sveikatai ir aplinkai pranešėjo pasiūlytais naudojimo atvejais buvo įvertintas pagal reglamentuose (EB) Nr. 451/2000 ir (EB) Nr. 1490/2002 išdėstytas nuostatas. Be to, šiais reglamentais skiriamos ataskaitas rengiančios valstybės narės, kurios pagal Reglamento (EB) Nr. 1490/2002 10 straipsnio 1 dalį Europos maisto saugos tarnybai (toliau – EMST) privalo pateikti atitinkamas vertinimo ataskaitas ir rekomendacijas. Graikija paskirta valstybe nare, rengiančia chlortaldimetilo ataskaitą, o visa atitinkama informacija buvo pateikta 2006 m. spalio 31 d. Papildymas buvo pateiktas 2008 m. balandžio 3 d.
            
         
               (4)
            
            
               Valstybės narės ir EMST persvarstė vertinimo ataskaitą. Laikantis Reglamento (EB) Nr. 1490/2002 11 straipsnio c punkto, persvarstant pagrindinis dėmesys buvo skirtas metabolito MPA toksiškumui, svarbai ir jo galimam patekimui į požeminį vandenį. 2008 m. rugsėjo 4 d. EMST pateikė Komisijai (pakartotinai paskelbta 2008 m. lapkričio 26 d.) EMST išvadą dėl pesticido – veikliosios medžiagos chlortaldimetilo rizikos vertinimo tikslinės tarpusavio peržiūros (4). Šią ataskaitą valstybės narės ir Komisija persvarstė Maisto grandinės ir gyvūnų sveikatos nuolatiniame komitete ir 2009 m. birželio 12 d. pateikė kaip Komisijos chlortaldimetilo peržiūros ataskaitą.
            
         
               (5)
            
            
               Vertinant šią veikliąją medžiagą nustatyta, kad jos metabolitas MPA patenka į požeminį vandenį. Remiantis turima informacija negalima daryti išvados, kad galima tikėtis, jog augalų apsaugos produktai, kurių sudėtyje yra ši veiklioji medžiaga, atitiktų Direktyvos 91/414/EEB 5 straipsnio 1 dalyje nustatytas sąlygas, ypač dėl minėto metabolito reikšmės toksikologiniu požiūriu.
            
         
               (6)
            
            
               Komisija paragino pranešėją pateikti pastabų dėl tarpusavio peržiūros rezultatų ir nurodyti, ar jis ketina toliau pritarti, kad ši medžiaga būtų įtraukta į priedą. Pranešėjas pateikė pastabų ir jos buvo atidžiai išnagrinėtos. Tačiau, nepaisant pranešėjo argumentų, nustatyta, kad minėtosios problemos negali būti išspręstos, o remiantis pateikta informacija atliktas ir per EMST ekspertų posėdžius apsvarstytas vertinimas neparodė, jog galima tikėtis, kad augalų apsaugos produktai, kuriuose yra chlortaldimetilo, siūlomomis naudojimo sąlygomis iš esmės atitiktų Direktyvos 91/414/EEB 5 straipsnio 1 dalies a ir b punktuose nustatytus reikalavimus.
            
         
               (7)
            
            
               Todėl chlortaldimetilas neturėtų būti įtrauktas į Direktyvos 91/414/EEB I priedą.
            
         
               (8)
            
            
               Reikėtų imtis priemonių siekiant užtikrinti, kad galiojanti augalų apsaugos produktų, kurių sudėtyje yra chlortaldimetilo, registracija per nustatytą laikotarpį būtų panaikinta, nebūtų atnaujinta ir kad nebūtų registruojami nauji produktai.
            
         
               (9)
            
            
               Valstybės narės suteikiamas lengvatinis laikotarpis turimoms augalų apsaugos produktų, kurių sudėtyje yra chlortaldimetilo, atsargoms sunaikinti, sandėliuoti, pateikti rinkai ir sunaudoti yra ribojamas iki dvylikos mėnesių, kad turimas atsargas būtų galima naudoti dar vieną auginimo sezoną, kartu užtikrinant, kad ūkininkai galės naudoti augalų apsaugos produktus, kurių sudėtyje yra chlortaldimetilo, 18 mėnesių nuo šio sprendimo priėmimo.
            
         
               (10)
            
            
               Šiuo sprendimu neapribojama galimybė teikti paraiškas pagal Direktyvos 91/414/EEB, kurios išsamios įgyvendinimo taisyklės nustatytos 2008 m. sausio 17 d. Komisijos reglamente (EB) Nr. 33/2008, nustatančiame išsamias Tarybos direktyvos 91/414/EEB nuostatų taikymo taisykles, susijusias su veikliųjų medžiagų, įtrauktų į šios direktyvos 8 straipsnio 2 dalyje nurodytą darbų programą, bet neįtrauktų į jos I priedą, vertinimo įprasta ir skubos tvarka (5), 6 straipsnio 2 dalies nuostatas siekiant įtraukti chlortaldimetilą į tos direktyvos I priedą.
            
         
               (11)
            
            
               Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Veiklioji medžiaga chlortaldimetilas nėra įtraukiama į Direktyvos 91/414/EEB I priedą.
   2 straipsnis
   Valstybės narės užtikrina, kad:
   
               a)
            
            
               augalų apsaugos produktų, kurių sudėtyje yra chlortaldimetilo, registracija būtų panaikinta iki 2010 m. kovo 23 d.;
            
         
               b)
            
            
               nuo šio sprendimo paskelbimo dienos augalų apsaugos produktai, kurių sudėtyje yra chlortaldimetilo, nebūtų registruojami, o jų registracijos nebūtų atnaujinamos.
            
         3 straipsnis
   Valstybių narių suteikiamas lengvatinis laikotarpis pagal Direktyvos 91/414/EEB 4 straipsnio 6 dalį yra kiek įmanoma trumpesnis ir baigiasi ne vėliau kaip 2011 m. kovo 23 d.
   4 straipsnis
   Šis sprendimas skirtas valstybėms narėms.
   
      Priimta Briuselyje, 2009 m. rugsėjo 23 d.
      
         
            Komisijos vardu
         
         Androulla VASSILIOU
         
         
            Komisijos narė
         
      
   
   
      (1)  OL L 230, 1991 8 19, p. 1.
   
      (2)  OL L 55, 2000 2 29, p. 25.
   
      (3)  OL L 224, 2002 8 21, p. 23.
   
      (4)  EMST mokslinė ataskaita (2008 m.) 156, išvada dėl pesticido – veikliosios medžiagos chlortaldimetilo rizikos vertinimo tikslinės tarpusavio peržiūros, pateikta 2008 m. rugsėjo 4 d. ir pakartotinai paskelbta 2008 m. lapkričio 26 d.
   
      (5)  OL L 15, 2008 1 18, p. 5.